ДИСКРИМИНАЦИЈА српских жртава ратних злочина у Босни и Херцеговини се наставља. И у овој години чак више од 75 одсто оптужница односи се искључиво на дела почињена против Бошњака!

То је наведено у 16. Извештају Владе РС, упућеном Савету безбедности Уједињених нација, уочи новембарске седнице на којој ће извештај о политичкој ситуацији УН поднети и високи представник у БиХ Валентин Инцко.

- Статистички подаци показују да се дискриминација Срба, у ствари, погоршава. На пример, од почетка 2016. године око 22 одсто нових оптужница односи се на злочине који су почињени, макар делимично, над Србима - наведено је у овом извештају.

Дискриминација српских жртава, додаје се, ускраћује Србима равноправност пред законом, на коју имају право према протоколу Европске конвенције о људским правима, што успорава помирење.

- Ова дискриминација могућа је, јер Тужилаштво БиХ контролише све истраге, без обзира на то да ли се воде на нижем нивоу, или на нивоу БиХ и задржава осетљиве предмете према властитој процени. На овај начин, омогућено је да поједини предмети за ратне злочине које су починили припадници бошњачког народа не дођу до суда - истакнуто је у извештају Владе РС.

Наглашено је да су подаци још драстичнији кад се анализирају пресуде пре 2016.

- Од укупног броја правоснажно изречених казни затвора од Суда БиХ, свега 10 одсто је изречено за злочине над Србима, а више од 84 одсто за злочине над Бошњацима - истиче се у извештају.



САВЕЗНИШТВО СТРАНАЦА И БОШЊАКА УСТАВНИ суд БиХ, у садашњем саставу, неспојив је са чланством БиХ у ЕУ, суверенитетом и демократијом, наведено је у извештају РС. - Присуство страних судија у суду требало је, према Уставу БиХ, да буде тек привремена мера, а њихово даље присуство супротно је суверенитету БиХ, демократији и подрива легитимитет суда. Дефицит легитимитета Уставног суда БиХ погоршава његова политичка природа, укључујући и савезништво тројице страних судија и двојице судија Бошњака, који често надгласавају већину држављана БиХ у Суду.

Наведено је да се у извештају Организације за европску безбедност и сарадњу (ОЕБС) из јуна ове године о процесуирању ратних злочина у БиХ наглашава дугогодишња забринутост Српске због нетранспарентности, политичке природе и пристрасности Тужилаштва БиХ, као и константно одсуство транспарентности у правосуђу БиХ.

- Извештај ОЕБС показао је да главни тужилац БиХ штити осумњичене из реда Бошњака, а нарочито политичке савезнике из СДА од гоњења за ратне злочине. У извештају се јасно каже да тужиоци немају никакву независност и да главни тужилац у потпуности контролише тужилачке одлуке - наводи се у извештају.





СДА КОЧИ РЕФОРМУ ПРАВОСУЂА

ВЛАДА РС, додаје се у извештају, наставља да се залаже за реформу правосуђа БиХ у оквиру структуралног дијалога о правосуђу, који је отворен 2011.

- Међутим, напредак је заустављен, зато што се чланови СДА и други бошњачки функционери жестоко противе неопходним реформама - став је Владе РС. - Кључан елемент реформи јесте укидање произвољног проширења сопствене надлежности Суда БиХ, за које су експерти и званичници ЕУ јасно и у неколико наврата рекли да је супротно стандардима ЕУ.



